section_heading: Komunistička ilegala
paragraph_text: Hebrang je bio postavljen za izaslanika Mjesnog komiteta Zagreba na travanjskom zasjedanju Kominterne u Moskvi, no 13. travnja 1928. godine uhićen je pri prijelazu granice.Kalinić, 1996., str. 283. Bio je pritvoren tri mjeseca zbog "skitnje i komunizma",Kalinić, 2008., str. 16. no ubrzo je, zbog nedostatka dokaza pušten. Protjeran je u Bačevac, no ilegalno se vratio u Zagreb gdje se, nakon ubojstva Pavla Radića i Đure Basarička, ranjavanja Ivana Pernara i Ivana Granđe, te smrtnoga ranjavanja Stjepana Radića u Narodnoj skupštini 20. lipnja 1928. godine, rad Partije pojačao. Nakon atentata, zbog prosvjeda koji su uslijedili, pojačan je policijski progon protivnika režima, poglavito HSS-ovaca i komunista.